Document ID: 32014D0155

DEĊIŻJONI TA’ IMPLIMENTAZZJONI TAL-KUMMISSJONI
tad-19 ta’ Marzu 2014
li tawtorizza t-tqegħid fis-suq taż-żejt taż-żerriegħa tal-kosbor bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument C(2014) 1689)
(Il-verżjoni bl-Ingliż biss hija awtentika)
(2014/155/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u partikolarment l-Artikolu 7 tiegħu,
Billi:
(1)
Fil-21 ta’ Lulju 2011, il-kumpanija Nestec Ltd. għamlet talba lill-awtoritajiet kompetenti tal-Irlanda biex tqiegħed iż-żejt taż-żerriegħa tal-kosbor fis-suq bħala ingredjent ġdid tal-ikel.
(2)
Fit-19 ta’ Ottubru 2011, il-korp kompetenti Irlandiż għall-analiżi tal-ikel ħareġ ir-rapport inizjali ta’ valutazzjoni tiegħu. F’dak ir-rapport l-Awtorità dwar is-Sikurezza tal-Ikel tal-Irlanda ddikjarat li ma identifikat l-ebda kwistjoni marbuta mas-sikurezza fejn jidħol il-konsum ta’ supplimenti tal-ikel li jkun fihom iż-żejt taż-żerriegħa tal-kosbor fil-livelli tal-użu proposti ta’ 600 mg/jum u għalhekk tqis li dan l-ingredjent ġdid jissodisfa l-kriterji marbuta mal-ikel ġdid stipulati fl- Artikolu 3(1) tar-Regolament (KE) Nru 258/97.
(3)
Fit-8 ta’ Novembru 2011, il-Kummissjoni ressqet ir-rapport inizjali ta’ valutazzjoni lill-Istati Membri l-oħra.
(4)
Tul il-perjodu ta’ 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97 tqajmu xi oġġezzjonijiet motivati.
(5)
Fl-14 ta’ Frar 2013 il-Kummissjoni kkonsultat mal-Awtorità Ewropea dwar is-Sigurtà fl-Ikel (EFSA) fejn talbitha twettaq valutazzjoni oħra għaż-żejt taż-żerriegħa tal-kosbor bħala ingredjent tal-ikel skont ir-Regolament (KE) Nru 258/97.
(6)
Fl-10 ta’ Ottubru 2013, l-EFSA adottat Opinjoni Xjentifika dwar is-sikurezza taż-żejt taż-żerriegħa tal-kosbor bħala ingredjent ġdid tal-ikel (2), u kkonkludiet li huwa sikur skont l-użi proposti u l-livelli tal-użu.
(7)
L-opinjoni tagħti biżżejjed raġunijiet biex jiġi stabbilit li ż-żejt taż-żerriegħa tal-kosbor għall-użijiet u l-livelli tal-użu proposti jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
(8)
Id-Direttiva 2002/46/KE tal-Parlament Ewropew u tal-Kunsill (3) tistabbilixxi r-rekwiżiti dwar is-supplimenti tal-ikel. L-użu taż-żejt taż-żerriegħa tal-kosbor għandu jiġi awtorizzat mingħajr preġudizzju għar-rekwiżiti ta’ din il-leġiżlazzjoni.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Iż-żejt taż-żerriegħa tal-kosbor kif speċifikat fl-Anness jista’ jitqiegħed fis-suq fl-Unjoni bħala ingredjent ġdid tal-ikel li għandu jintuża fis-supplimenti tal-ikel b’doża massima ta’ 600 mg kuljum mingħajr preġudizzju għad-dispożizzjonijiet speċifiċi tad-Direttiva 2002/46/KE.
Artikolu 2
Id-denominazzjoni taż-żejt taż-żerriegħa tal-kosbor awtorizzata b’din id-Deċiżjoni dwar l-ittikkettjar tal-oġġetti tal-ikel li fihom dan l-ingredjent għandha tkun “żejt taż-żerriegħa tal-kosbor”.
Artikolu 3
Din id-Deċiżjoni hija indirizzata lil Nestec Ltd, Avenue Nestlé 55, CH-1800 Vevey, l-Isvizzera.
Magħmul fi Brussell, id-19 ta’ Marzu 2014.

Labels: 0
3
17
6